b'\n_START_ARTICLE_\nMalta\n_START_SECTION_\nNastanek imena\n_START_PARAGRAPH_\nNastanek imena Malta ni povsem pojasnjen. Najpogostej\xc5\xa1a je razlaga, da izhaja iz gr\xc5\xa1ke besede \xce\xbc\xce\xad\xce\xbb\xce\xb9 (meli, med). Grki so otok imenovali \xce\x9c\xce\xb5\xce\xbb\xce\xaf\xcf\x84\xce\xb7 (Melite), kar tudi pomeni med ali sladek kot med. Grki so ustanovili svoje kolonije na Malti \xc5\xbee v 7. stoletju pr. n. \xc5\xa1t., od leta 395 do 870 pa so tam gospodovali gr\xc5\xa1ko govore\xc4\x8di Bizantinci. Druga mo\xc5\xbenost za nastanek imena Malta je feni\xc4\x8danska beseda maleth, ki pomeni nebesa, morda zato, ker ima oto\xc4\x8dje mnogo zalivov in skritih drag.\n_START_SECTION_\nGeografija\n_START_PARAGRAPH_\nMalta je skupina otokov v osrednjem Sredozemskem morju. Stalno naseljena sta samo najve\xc4\x8dja otoka Malta (315\xc2\xa0km\xc2\xb2) in Gozo (G\xc4\xa7awdex, 67\xc2\xa0km\xc2\xb2). Drugi ve\xc4\x8dji otoki so Comino (Kemmuna, 3\xc2\xa0km\xc2\xb2), ki ni stalno naseljen, ter Cominotto (Kemmunett), Filfla, Fungus Rock (Il-\xc4\xa0ebla tal-\xc4\xa0eneral) in Otok svetega Pavla (Selmunett), ki niso naseljeni. Manoelov otok (il-G\xc5\xbcira tal-Isqof) je v G\xc5\xbciri z mostom povezan s celino in je pravzaprav sestavni del mesta.  Obale otokov so zelo raz\xc4\x8dlenjene s \xc5\xa1tevilnimi dobrimi pristani\xc5\xa1\xc4\x8di. _NEWLINE_Oto\xc4\x8dje le\xc5\xbei na severnem robu afri\xc5\xa1ke tektonske plo\xc5\xa1\xc4\x8de, na samem sti\xc4\x8di\xc5\xa1\xc4\x8du z evropsko tektonsko plo\xc5\xa1\xc4\x8do. Za pokrajino so zna\xc4\x8dilni nizki gri\xc4\x8di s terasastimi polji. Najvi\xc5\xa1ja to\xc4\x8dka oto\xc4\x8dja je Ta\'Dmejrek v bli\xc5\xbeini Dinglija z nadmorsko vi\xc5\xa1ino 253 m. V de\xc5\xbeevnem obdobju je na otokih nekaj majhnih rek, stalnih rek in jezer pa na otokih ni. Stalno teko\xc4\x8do vodo ima le nekaj potokov v okolici Ba\xc4\xa7rije, l-Inta\xc4\xa7leba in San Martina. Edina teko\xc4\x8da voda na Gozu je v dolini Lunzjata._NEWLINE_Oto\xc4\x8dje ima sredozemsko podnebje (K\xc3\xb6ppnova podnebna klasifikacija Csa),. Najni\xc5\xbeja temperatura je bila izmerjena leta 1905, +1,1\xc2\xa0\xc2\xb0C, najvi\xc5\xa1ja pa avgusta 1999, +43,8\xc2\xa0\xc2\xb0C. Sneg je v zadnjih 115 letih padal samo trikrat: februarja 1895, januarja 1905 in marca 1949. Povpre\xc4\x8dne najvi\xc5\xa1je dnevne temperature se gibljejo od 15\xc2\xa0 \xc2\xb0C (januar, februar) do 30\xc2\xa0\xc2\xb0C (julij, avgust). Povpre\xc4\x8dne najni\xc5\xbeje dnevne temperature se gibljejo od 9 (januar, februar) do 22\xc2\xa0 \xc2\xb0C (julij, avgust). Celoletni povpre\xc4\x8dji dnevnih temperatur sta 21\xc2\xa0\xc2\xb0C oziroma  15\xc2\xa0\xc2\xb0C. _NEWLINE_Malta je dolgo \xc4\x8dasa je veljala za najju\xc5\xbenej\xc5\xa1o to\xc4\x8dko Evrope, kar pa ne dr\xc5\xbei. Najju\xc5\xbenej\xc5\xa1a to\xc4\x8dka je gr\xc5\xa1ki otok Gavdos.\n_START_SECTION_\nPrvi naseljenci\n_START_PARAGRAPH_\nMalte\xc5\xa1ke otoke so prvi naselili kamenodobni poljedelci s Sicilije okrog leta 5200 pr. n. \xc5\xa1t. Ti prvi naseljenci so bili najbr\xc5\xbe Sikanci, za katere menijo, da so bili edino pleme, ki je naseljevalo te otoke v tem \xc4\x8dasu, a se \xc5\xa1tejejo za sorodnike Ibercev. Prvi prebivalci so okrog leta 3500 pr. n. \xc5\xa1t. zgradili ene najstarej\xc5\xa1ih danes ohranjenih prostostoje\xc4\x8dih verskih objektov na svetu: megalitske templje \xc4\xa0gantija na otoku Gozu ter \xc4\xa6a\xc4\xa1ar Qim in Mnajdra na Malti (starej\xc5\xa1i so templji v Tur\xc4\x8diji v kraji G\xc3\xb6bekli Tepe)._NEWLINE_Okrog leta 700 pr. n. \xc5\xa1t. je na Malti, posebno okrog Vallette, cvetela anti\xc4\x8dna gr\xc5\xa1ka kultura. Stoletje kasneje so na otok pri\xc5\xa1li Feni\xc4\x8dani in ustanovili trgovsko postajo, od koder so stkali trgovske poti vse do Cornwalla na skrajnem zahodu Anglije._NEWLINE_Po padcu Fenicije okrog leta 400 pr. n. \xc5\xa1t. je Malta pri\xc5\xa1la pod oblast feni\xc4\x8danske afri\xc5\xa1ke kolonije Kartagine. V \xc4\x8dasu Karta\xc5\xbeanov so na Malti pridelovali predvsem oljke in ro\xc5\xbei\xc4\x8de ter izdelovali tkanine. Med punskimi vojnami (264\xe2\x80\x93146 pr. n. \xc5\xa1t.) je za\xc4\x8del odpor do Karta\xc5\xbeanov nara\xc5\xa1\xc4\x8dati in leta 218 pr. n. \xc5\xa1t. se je prebivalstvo uprlo. Oblast je na oto\xc4\x8dju prevzela Rimska republika s konzulom Sempronijem na \xc4\x8delu. Med siraku\xc5\xa1kim uporom v drugi punski vojni je Malta ostala zvesta Rimu in bila zato nagrajena s statusom Foederata Civitas, kar ji je dalo v okviru Sicilijanske province nekaj avtonomije. Otok se je takrat imenoval Melita. Enako se je imenovalo tudi njeno glavno mesto, dana\xc5\xa1nja Mdina._NEWLINE_Leta 60 je severno od otoka Malte v Zalivu svetega Pavla do\xc5\xbeivel brodolom Kristusov apostol Pavel iz Tarza. Izro\xc4\x8dilo pravi, da je na otoku ostal tri mesce, naredil nekaj \xc4\x8dude\xc5\xbeev in med prebivalce vpeljal kr\xc5\xa1\xc4\x8danstvo. Dogodki so opisani v Apostolskih delih v Novi zavezi. V \xc4\x8dasu cesarja Hadrijana, leta 117, so malte\xc5\xa1ki otoki napredovali na polo\xc5\xbeaj municipija. Ko je Rimsko cesarstvo razpadlo na vzhodni in zahodni del, je Malta pripadla gr\xc5\xa1ko govore\xc4\x8demu bizantinskemu cesarstvu. Malta je bila pod bizantinsko oblastjo celih 400 let, vendar je o tem obdobju zelo malo znano. V tem obdobju so oto\xc4\x8dje za nekaj \xc4\x8dasa zasedli Goti in Vandali, vendar so jih Bizantinci kmalu pregnali in tam pustili voja\xc5\xa1ko posadko.\n_START_SECTION_\nSrednji vek\n_START_PARAGRAPH_\nV bizantinsko-arabskih vojnah (780\xe2\x80\x931180) je bizantinski sicilijanski admiral Evfemij izdal bizantinsko cesarstvo, razglasil samostojnost Sicilije in pozval na pomo\xc4\x8d Arabce. Malta in Sicilija sta postali del Sicilijanskega emirata, kateremu so od leta 909 vladali Fatimidi. Arabci so na Malti zgradili namakalne sisteme in zasadili nove vrste sadja (citruse) in bomba\xc5\xbe. S seboj so prinesli tudi sicilijansko-arabski jezik, iz katerega se je razvila malte\xc5\xa1\xc4\x8dina. Arabci so dopu\xc5\xa1\xc4\x8dali versko svobodo, zato se je na oto\xc4\x8dju ohranilo kr\xc5\xa1\xc4\x8danstvo, prebivalci pa so morali zato pla\xc4\x8devati poseben verski davek. _NEWLINE_V 11. stoletju so Normani iz Normandije zasedli najprej Sicilijo, leta 1091 pa \xc5\xa1e Malto. Malte\xc5\xbeani so novega vladarja Rogerija I. Sicilijanskega toplo sprejeli in mu ponudili voja\xc5\xa1ko pomo\xc4\x8d. Rogerij je nato baje odtrgal in jim podaril del svoje rde\xc4\x8de-bele zastave,  ki je postala osnova za sodobno malte\xc5\xa1ko zastavo._NEWLINE_Obdobje Normanov je bilo uspe\xc5\xa1no. Malta je postala del novoustanovljene Kraljevine Sicilije, ki je obsegala Sicilijo in ju\xc5\xbeno polovico italijanskega (Apeninskega) polotoka. Rimskokatoli\xc5\xa1ka vera je postala dr\xc5\xbeavna vera, na Malto pa je pri\xc5\xa1la tudi normanska arhitektura. Zadnji normanski kralj Tankred Sicilijanski je iz Malte in Goza naredil fevdalno gospostvo z malte\xc5\xa1kimi grofi na \xc4\x8delu. Prvi grofje so bili izku\xc5\xa1eni genovski gusarji. Sicilijansko kraljestvo je leta 1194 pre\xc5\xa1lo na Hohenstaufovce, ki so ostali na oblasti do leta 1266. Cesar Friderik II. je do leta 1224 z Malte izgnal vse Arabce in na Malto preselil vse kr\xc5\xa1\xc4\x8danske mo\xc5\xa1ke prebivalce iz kraja Celan iz italijanske de\xc5\xbeele Abruci. _NEWLINE_Malta je nato za kratek \xc4\x8das pri\xc5\xa1la pod oblast kapetinsko-an\xc5\xbeuvinske dinastije, ki je bila zaradi visokih davkov zelo nepriljubljena. Zaradi vojne Karla I. z Genovo so leta 1275 opusto\xc5\xa1ili Gozo. Leta 1282 je bil velik upor na Siciliji, znan kot sicilijanske ve\xc4\x8dernice, po katerem se je celinski del kraljestva lo\xc4\x8dil v Neapeljsko kraljestvo, Sicilija in Malta pa sta pripadli Aragoncem. Kraljestvu so do leta 1409 vladali sorodniki aragonskih kraljev, potem pa je kraljestvo postalo del aragonskega kraljestva. Na za\xc4\x8detku vladanja Aragoncev so bili malte\xc5\xa1ki grofje kraljevi sinovi, leta 1397 pa je grofovski naslov pre\xc5\xa1el nazaj na fevdalce. Zaradi stalnih prepirov med dru\xc5\xbeinama za grofovski naslov, ki so Malti prinesli veliko rev\xc5\xa1\xc4\x8dino, je kralj grofovski naslov spet odvzel. Prepiri so se ponovili nekaj let kasneje, ko je kralj grofovski naslov podelil grofu Gonsalvu Monroyu. Malte\xc5\xbeani so se temu uprli in bili pora\xc5\xbeeni. Ko so kasneje priznali, da so bili kljub uporu zvesti sicilijanski kroni, je priznanje na Alfonza IV. naredilo tako mo\xc4\x8dan vtis, da upornikov ni kaznoval, ampak jim je celo obljubil, da jih ne bo nikoli ve\xc4\x8d izro\xc4\x8dil tretji strani. Glavno mesto Mdina je dobilo ime Citt\xc3\xa0 Notabile (Ugledno mesto).\n_START_SECTION_\nMalte\xc5\xa1ki vitezi in Napoleon\n_START_PARAGRAPH_\nLeta 1530 je dal cesar Svetega rimskega cesarstva  Karel V. (\xc5\xa1panski kralj Karel I.) malte\xc5\xa1ko oto\xc4\x8dje v trajni zakup  vite\xc5\xa1kemu redu svetega Janeza Krstnika (ivanovci), ki so jih  osmanski Turki leta 1522 pregnali z Rodosa. Aragonska krona je oto\xc4\x8dje \xc5\xa1e nekaj \xc4\x8dasa obdr\xc5\xbeala v svoji lasti kot del Sredozemskega imperija. Leta 1565 so malte\xc5\xa1ki vitezi uspe\xc5\xa1no obranili Malto pred vdorom Turkov, ki so bili takrat na vi\xc5\xa1ku mo\xc4\x8di. Po obleganju so za\xc4\x8deli pod vodstvom velikega mojstra reda Jeana Parisota de la Valette pospe\xc5\xa1eno utrjevati otok, predvsem novo mesto Valletto in globok zaliv ju\xc5\xbeno od mesta, dana\xc5\xa1nji Grand Harbour (Veliko pristani\xc5\xa1\xc4\x8de)._NEWLINE_Malte\xc5\xa1ki vitezi so vladali na Malti do leta 1798, ko jih je na poti v Egipt z otoka pregnala Napoleonova vojska. Napoleon jih je zvija\xc4\x8dno zaprosil za varno pristani\xc5\xa1\xc4\x8de, kjer bi lahko dopolnil ladijske zaloge, ko je bil v pristani\xc5\xa1\xc4\x8du, pa je s topovi napadel gostitelje in veliki mojster Ferdinand von Hompesch zu Bolheim se je predal. Napoleon je ostal na Malti nekaj dni. V tem \xc4\x8dasu je vitezom sistemati\xc4\x8dno zaplenil vse premi\xc4\x8dno premo\xc5\xbeenje in vzpostavil novo upravo, ki so jo vodili njegovi privr\xc5\xbeenci. Ko je Napoleon zapustil Malto, je za seboj pustil \xc4\x8dvrsto voja\xc5\xa1ko posadko. _NEWLINE_Francoske zasedbene sile na Malti zaradi svojega negativnega odnosa do vere ter verskih in finan\xc4\x8dnih reform niso bile priljubljene. Prebivalci so se zato uprli in prisilili Francoze k umiku v utrdbe. Upornike sta z oro\xc5\xbejem podprli Zdru\xc5\xbeeno kraljestvo in Kraljevina dveh Sicilij, Britanci pa so s svojo mornarico blokirali oto\xc4\x8dje. Osamljene francoske sile pod poveljstvom generala de Vauboisa so se leta 1800 vdale in Malta je postala britanski protektorat.\n_START_SECTION_\nBritanci in druga svetovna vojna\n_START_PARAGRAPH_\nMalta je s pari\xc5\xa1ko pogodbo leta 1814 postala del britanskega imperija. Zaradi svoje strate\xc5\xa1ke lege med Gibraltarjem in Sue\xc5\xa1kim prekopom je bila za Britance vmesna postaja za trgovske ladje, ki so trgovale z Indijo, in opori\xc5\xa1\xc4\x8de vojne mornarice. _NEWLINE_V zgodnjih 1930-ih se je britanska sredozemska flota, ki je bila klju\xc4\x8dni gospodarski dejavnik na Malti, zaradi ekonomi\xc4\x8dnosti premaknila v Aleksandrijo. Med II. svetovno vojno je imela Malta zaradi bli\xc5\xbeine nem\xc5\xa1kih oskrbovalnih poti zelo pomembno vlogo. Za pogum in vztrajnost v dolgem boju proti sovra\xc5\xbeniku je britanski kralj Jurij VI. 15. aprila 1942 Malti podelil najvi\xc5\xa1je civilno odlikovanje Skupnosti narodov \xe2\x80\x93 Jurijev kri\xc5\xbe, ki je zdaj upodobljen tudi na malte\xc5\xa1ki zastavi. _NEWLINE_Nekateri zgodovinarji trdijo, da so si Britanci z obrambo Malte nakopali nesorazmerno velike izgube. Eden od razlogov za trdo\xc5\xbeiv odpor je bil prav gotovo britanski ugled, ki bi s padcem Malte do\xc5\xbeivel vsaj tak udarec, kot ga je do\xc5\xbeivel pri padcu Singapurja.\n_START_SECTION_\nNeodvisnost\n_START_PARAGRAPH_\nPo drugi svetovni vojni so malte\xc5\xa1ki laburisti najprej brez uspeha posku\xc5\xa1ali Malto zdru\xc5\xbeiti z Veliko Britanijo, potem pa je Malta 21. septembra 1964 (dan neodvisnosti) postala neodvisnat. Po ustavi iz leta 1964 je britanska kraljica Elizabeta II. ostala kraljica Malte, na otoku pa je v njenem imenu vladal generalni guverner. 3. decembra 1974 (dan republike) je Malta postala republika v okviru Skupnosti narodov. Sporazum o voja\xc5\xa1ki pomo\xc4\x8di, ki so ga podpisali kmalu po razglasitvi neodvisnosti, je 31. marca 1979 (dan svobode) potekel in britanski vojaki so zapustili oto\xc4\x8dje. Malta je leta 1980 razglasila uradno politiko nevtralnosti in za kratek \xc4\x8das postala \xc4\x8dlanica gibanja neuvr\xc5\xa1\xc4\x8denih. Leta 1989 je bilo na Malti pomembno sre\xc4\x8danje predsednikov Busha in Gorba\xc4\x8dova, ki je nakazalo konec hladne vojne. _NEWLINE_Malta je 1. maja 2004 postala \xc4\x8dlanica Evropske unije. 1. januarja 2008 je postala tudi \xc4\x8dlanica evrskega obmo\xc4\x8dja in svojo malte\xc5\xa1ko liro zamenjala z evrom.\n_START_SECTION_\nPolitika in lokalna samouprava\n_START_PARAGRAPH_\nMalta je republika, katere parlamentarni sistem in javna uprava sta natan\xc4\x8dno oblikovana po westminstrskem sistemu. Enodomni parlament sestavljata predsednik in predstavni\xc5\xa1ki dom (malte\xc5\xa1ko Kamra tad-Deputati), ki je izvoljen na splo\xc5\xa1nih neposrednih volitvah z enkratnim prenosljivim glasom vsakih pet let, razen \xc4\x8de predsednik ne razpusti parlamenta prej po nasvetu predsednika vlade._NEWLINE_Malta ima sistem lokalne uprave od leta 1993 na podlagi Evropske listine o lokalni samoupravi. Dr\xc5\xbeava je razdeljena na pet regij, pri \xc4\x8demer ima vsaka regija svoj regionalni odbor, ki je vmesna raven med lokalno upravo in nacionalno vlado. Regije so razdeljene na lokalne svete, od tega jih je trenutno 68 (54 na Malti in 14 na otoku Gozo). 16 "zaselkov", ki so del ve\xc4\x8djih svetov, ima svoj upravni odbor. \xc5\xa0est okro\xc5\xbeij (pet na glavnem otoku) je pomembnih predvsem za statisti\xc4\x8dne namene._NEWLINE_Lokalni sveti so odgovorni za splo\xc5\xa1no vzdr\xc5\xbeevanje in okrepitev kraja (vklju\xc4\x8dno s popravili manj pomembnih cest), dodelitev lokalnih upraviteljev in zbiranje odpadkov. Opravljajo tudi splo\xc5\xa1ne upravne naloge za centralno vlado, kot so zbiranje vladnih najemnin in skladov ter odgovarjanje na javne poizvedbe v zvezi z vlado. Poleg tega so \xc5\xa1tevilna posamezna mesta in vasi v Republiki Malti pobratena mesta.\n_START_SECTION_\nGospodarstvo\n_START_PARAGRAPH_\nMalto Mednarodni denarni sklad (IMF) uvr\xc5\xa1\xc4\x8da med napredno gospodarstvo skupaj z 32 drugimi dr\xc5\xbeavami. Do leta 1800 je bila Malta odvisna od bomba\xc5\xbea, tobaka in ladjedelnic. Ko so bili pod britanskim nadzorom, so malte\xc5\xa1ke ladjedelnice postale odvisne od Kraljeve mornarice, zlasti med krimsko vojno leta 1854. Voja\xc5\xa1ko opori\xc5\xa1\xc4\x8de je koristilo obrtnikom in vsem, ki so slu\xc5\xbeili vojski._NEWLINE_Leta 1869 je bil odprt Sue\xc5\xa1ki prekop, kar je zelo spodbudilo malte\xc5\xa1ko gospodarstvo, saj se je \xc5\xa1tevilo ladij, ki so vplule v pristani\xc5\xa1\xc4\x8de, mo\xc4\x8dno pove\xc4\x8dalo. Ladje so se ustavljale zaradi oskrbe z gorivom ter pomagale trgovini, kar je otoku prineslo dodatne koristi._NEWLINE_Konec 19. stoletja pa je gospodarstvo za\xc4\x8delo nazadovati in do za\xc4\x8detka devetdesetih let 20. stoletja se je za\xc4\x8dela resna kriza. Eden od dejavnikov je bila ponudba novej\xc5\xa1ih trgovskih ladij, ki so zahtevale manj pogosto ustavljanje zaradi goriva._NEWLINE_Zdaj so glavni viri Malte apnenec, ugodna geografska lega in delovna sila. Malta pridela le pribli\xc5\xbeno 20 odstotkov potrebne hrane, omejuje zaloge sladke vode zaradi su\xc5\xa1e v poletnih mesecih in nima doma\xc4\x8dih virov energije, razen mo\xc5\xbenosti za son\xc4\x8dno energijo. Gospodarstvo je odvisno od zunanje trgovine, predelovalne dejavnosti (zlasti elektronike in tekstila) ter turizma._NEWLINE_Vlada veliko vlaga v izobra\xc5\xbeevanje._NEWLINE_Ob pripravah na \xc4\x8dlanstvo v Evropsko unijo, ki se ji je pridru\xc5\xbeila 1. maja 2004, je Malta privatizirala nekatera podjetja, ki jih je nadzirala dr\xc5\xbeava, in sprostila trg. Leta 2010 je Malti uspelo privatizirati telekomunikacije, po\xc5\xa1tne storitve, ladjedelnice in ladjedelni\xc5\xa1tvo._NEWLINE_Malta in Tunizija zdaj razpravljata o komercialnem izkori\xc5\xa1\xc4\x8danju epikontinentalnega pasu med svojima dr\xc5\xbeavama, zlasti za raziskovanje nafte. Te razprave potekajo tudi med Malto in Libijo._NEWLINE_Malta nima davka na premo\xc5\xbeenje. Njen nepremi\xc4\x8dninski trg, zlasti v okolici pristani\xc5\xa1\xc4\x8d, je bil v nenehnem razcvetu, s cenami stanovanj v nekaterih mestih, kot so St. Julian\'s, Sliema in Gzira._NEWLINE_Po podatkih Eurostata je malte\xc5\xa1ki BDP na prebivalca v letu 2015 zna\xc5\xa1al 88 odstotkov povpre\xc4\x8dja EU z 21.000 evri.\n_START_SECTION_\nTurizem\n_START_PARAGRAPH_\nMalta je priljubljen turisti\xc4\x8dni cilj z 1,6 milijona turistov letno. Trikrat ve\xc4\x8d turistov jih obi\xc5\xa1\xc4\x8de, kot je prebivalcev. Turisti\xc4\x8dna infrastruktura se je v preteklih letih dramati\xc4\x8dno pove\xc4\x8dala, na otoku je ve\xc4\x8d hotelov, nara\xc5\xa1\xc4\x8da pa skrb zaradi \xc4\x8dezmernega razvoja in uni\xc4\x8denja tradicionalnih stanovanj._NEWLINE_V zadnjih letih se je Malta ogla\xc5\xa1evala kot zdravstveni turizem, ki ga \xc5\xa1tevilni ponudniki zdravstvenih storitev zelo razvijajo, vendar pa nobena malte\xc5\xa1ka bolni\xc5\xa1nica ni opravila neodvisne mednarodne akreditacije za zdravstveno varstvo. Pri britanskih turistih je Malta zelo priljubljena.\n_START_SECTION_\nZnanost in tehnologija\n_START_PARAGRAPH_\nMalta je z Evropsko vesoljsko agencijo (ESA) podpisala sporazum o sodelovanju za intenzivnej\xc5\xa1e sodelovanje pri njenih projektih. Malte\xc5\xa1ki svet za znanost in tehnologijo (MCST) je civilni organ, odgovoren za razvoj znanosti in tehnologije na izobra\xc5\xbeevalni in socialni ravni. Ve\xc4\x8dina \xc5\xa1tudentov za to podro\xc4\x8dje je diplomirala na Univerzi na Malti.\n_START_SECTION_\nKultura\n_START_PARAGRAPH_\nKultura Malte izra\xc5\xbea razli\xc4\x8dne kulture od Feni\xc4\x8danov do Britancev, ki so v stoletjih pri\xc5\xa1li v stik z malte\xc5\xa1kimi otoki, tudi s sosednjimi sredozemskimi kulturami in kulturami narodov, ki so dolgo vladali Malti pred njeno neodvisnostjo leta 1964.\n_START_SECTION_\nGlasba\n_START_PARAGRAPH_\nMedtem ko je dana\xc5\xa1nja malte\xc5\xa1ka glasba ve\xc4\x8dinoma zahodna, je tradicionalna malte\xc5\xa1ka glasba znana kot ghana. Igrajo ljudsko kitaro, medtem ko nekaj ljudi, navadno mo\xc5\xa1kih, izmeni\xc4\x8dno razpravlja s petjem. Cilj improviziranih besedil je ustvariti prijazno, a zahtevno vzdu\xc5\xa1je. Na\xc4\x8din zahteva ve\xc4\x8dletno prakso, da lahko zdru\xc5\xbeuje zahtevane umetni\xc5\xa1ke lastnosti z u\xc4\x8dinkovito razpravo.\n_START_SECTION_\nUmetnost in arhitektura\n_START_PARAGRAPH_\nNa malte\xc5\xa1ko arhitekturo so vplivale \xc5\xa1tevilne razli\xc4\x8dne sredozemske kulture in britanska arhitektura. Prvi naseljenci na otoku so zgradili \xc4\xa0gantijo, eno najstarej\xc5\xa1ih samostojnih struktur na svetu. Graditelji neolitskih templjev 3800\xe2\x80\x932500 pr. n. \xc5\xa1t. so \xc5\xa1tevilne templje na Malti in Gozu zasnovali kot zapletene reliefne zasnove, med drugim spirale, drevo \xc5\xbeivljenja in \xc5\xbeivalske portrete, risbe v rde\xc4\x8di okri, keramiko in obse\xc5\xbeno zbirko skulptur \xc4\x8dlove\xc5\xa1kih oblik, zlasti na otoku Malta. Ogledati si jih je mogo\xc4\x8de v samih templjih (predvsem v hipogeju \xc4\xa6al-Saflieni in Tarxienu) in v Narodnem muzeju arheologije v Valletti. Malte\xc5\xa1ki templji, kot je Imnajdra, so polni zgodovine in imajo za seboj zgodbo._NEWLINE_Iz rimskega obdobja so visoko dekorativni mozai\xc4\x8dni tlaki, marmorne kolonade in klasi\xc4\x8dni kiparski ostanki, ki so lepo ohranjeni in predstavljeni v rimski hi\xc5\xa1i (Domus Romana), dr\xc5\xbeavni vili tik ob obzidju Mdine. Zgodnjekr\xc5\xa1\xc4\x8danske freske, ki krasijo katakombe, ka\xc5\xbeejo nagnjenost k vzhodnemu bizantinskemu okusu. Ti okusi so \xc5\xa1e naprej vplivali na prizadevanja srednjeve\xc5\xa1kih malte\xc5\xa1kih umetnikov, vendar so jih spreminjali pod vplivom romanskih in ju\xc5\xbenogotskih vplivov. Konec 15. stoletja so bili malte\xc5\xa1ki umetniki tako kot umetniki na sosednji Siciliji pod vplivom \xc5\xa1ole Antonella da Messine, ki je uvedla renesan\xc4\x8dne ideale in zasnove dekorativne umetnosti tudi na Malti._NEWLINE_Umetni\xc5\xa1ka dedi\xc5\xa1\xc4\x8dina Malte je rasla pod vitezi svetega Janeza (ivanovci), ki so pripeljali slikarje italijanskih in flamskih manieristov, da bi okrasili njihove pala\xc4\x8de in cerkve na otokih, predvsem Matteo Perez d\'Aleccio, katerega dela se pojavljajo v Magisterialni pala\xc4\x8di in sostolnici svetega Janeza v Valletti, in Filippo Paladini, ki je bil dejaven na Malti od leta 1590 do 1595. Dolga leta je manierizem vplival na okus in ideal lokalnih malte\xc5\xa1kih umetnikov. _NEWLINE_Prihod Caravaggia na Malto, ki je med 15-mese\xc4\x8dnim bivanjem na teh otokih naslikal vsaj sedem del, je \xc5\xa1e bolj spremenil lokalno umetnost. Dve njegovi najzna\xc4\x8dilnej\xc5\xa1i deli, Obglavljenje svetega Janeza Krstnika in Sveti Hieronim pi\xc5\xa1e, sta na ogled v oratoriju samostanske cerkve svetega Janeza. Njegova zapu\xc5\xa1\xc4\x8dina je o\xc4\x8ditna v delih lokalnih umetnikov Giulia Cassarina (1582\xe2\x80\x931637) in Stefana Erardija (1630\xe2\x80\x931716). _NEWLINE_Baro\xc4\x8dno gibanje, ki je sledilo, je imelo najmo\xc4\x8dnej\xc5\xa1i vpliv na malte\xc5\xa1ko umetnost in arhitekturo. Slavna poslikava kalabrijskega umetnika Mattie Pretija je manieristi\xc4\x8dno notranjost cerkve svetega Janeza spremenila v baro\xc4\x8dno mojstrovino. Preti je zadnjih 40 let svojega \xc5\xbeivljenja pre\xc5\xbeivel na Malti, kjer je ustvaril svoja \xc5\xa1tevilna najbolj\xc5\xa1a dela, ki so zdaj na ogled v Narodnem muzeju likovne umetnosti v Valletti. V tem obdobju je ustvarjal tudi eden najbolj\xc5\xa1ih baro\xc4\x8dnih kiparjev rimske \xc5\xa1ole, lokalni kipar Melchiorre Caf\xc3\xa0 (1639\xe2\x80\x931667)._NEWLINE_V 17. in 18. stoletju so se pojavili vplivi neapeljskega in rokokojevskega sloga v delih italijanskih slikarjev Luce Giordana (1632\xe2\x80\x931705) in Francesca Solimene (1657\xe2\x80\x931747), ki jih je mogo\xc4\x8de videti v delih malte\xc5\xa1kih sodobnikov, kot sta Giovanni Nicola Buhagiar (1698\xe2\x80\x931752) in Francesco Zahra (1710\xe2\x80\x931773)._NEWLINE_Neoklasicizem je v poznem 18. stoletju pri\xc5\xa1el do nekaterih lokalnih malte\xc5\xa1kih umetnikov, toda v za\xc4\x8detku 19. stoletja so lokalne cerkvene oblasti spodbujale verske teme, ki so jih pokrivali nazarenski umetniki. Z romantiko, pre\xc5\xbeeto z naturalizmom, ki jo je na Malto uvedel Giuseppe Cal\xc3\xac, so bili salonski umetniki seznanjeni v za\xc4\x8detku 20. stoletja, med njimi Edward in Robert Caruana Dingli. _NEWLINE_Parlament je ustanovil Narodno \xc5\xa1olo umetnosti v 1920-ih. Med obdobjem obnove, ki je sledila po drugi svetovni vojni, je nastala moderna umetni\xc5\xa1ka skupina, katere \xc4\x8dlani so bili Josef Kalleya (1898\xe2\x80\x931998), George Preca (1909\xe2\x80\x931984), Anton Inglott (1915\xe2\x80\x931945), Emvin Cremona (1919\xe2\x80\x931986), Frank Portelli (1922), Antoine Camilleri (1922) in Esprit Barthet (1919), ki je mo\xc4\x8dno okrepila lokalno umetni\xc5\xa1ko sceno. V Valletti je Narodni muzej likovnih umetnosti zna\xc4\x8dilen za delo umetnikov, kot je H. Craig Hanna.\n_START_SECTION_\nKuhinja\n_START_PARAGRAPH_\nMalte\xc5\xa1ka kuhinja ka\xc5\xbee mo\xc4\x8dne sicilijanske in angle\xc5\xa1ke vplive ter vplive \xc5\xa1panske, magrebske in provansalske kuhinje. Opazimo lahko \xc5\xa1tevilne regionalne razlike, zlasti na otoku Gozo, pa tudi sezonske spremembe, povezane s sezonsko razpolo\xc5\xbeljivostjo izdelkov in kr\xc5\xa1\xc4\x8danskimi prazniki (kot so postni \xc4\x8das, velika no\xc4\x8d in bo\xc5\xbei\xc4\x8d). Hrana je bila zgodovinsko pomembna pri razvoju nacionalne identitete, zlasti tradicionalna fenkata (tj. du\xc5\xa1en ali ocvrt zajec). _NEWLINE_Po mnenju dr\xc5\xbeavnega statisti\xc4\x8dnega urada je najljub\xc5\xa1a malte\xc5\xa1ka pija\xc4\x8da kinnie._NEWLINE_Pastizz je tradicionalno pecivo. Obi\xc4\x8dajno so polnjeni z rikoto ali ka\xc5\xa1astim grahom in se imenujejo pastizzi tal-rikotta (sirna torta), tal haxu ali pastizzi tal-pi\xc5\xbcelli (grahova torta)._NEWLINE_Ftira je plo\xc5\xa1\xc4\x8dat kruh, narejen z moko, vodo in soljo, nato pa temeljito zvaljan in spe\xc4\x8den. Je veliko drugih neobveznih sestavin, ki jih lahko vsebujejo ploski kruhki, kot so kari v prahu, paprike jalape\xc3\xb1os, \xc4\x8dili v prahu ali \xc4\x8drni poper. Lahko je dodano olj\xc4\x8dno ali sezamovo olje.'